Diari Oficial de la Generalitat Valenciana


Sumari del DOGV 9961, del 21-10-2024 (2024/10962)

RESOLUCIÓ de 7 d'octubre de 2024, per la qual es crea el segell electrònic d’actuació administrativa automatitzada.
-------------------------------------------------------------------------------------------------------------------

### Dades del document

Número de DOGV
:   9961

Data del DOGV
:   21-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10264

CVE
:   ZSAE-P-6933-63288

Data del document
:   10-10-2024

Organisme emissor
:   Conselleria de Justícia i Interior

Tipus de document
:   Resolució

Descriptors 

:   * Conselleria d'Hisenda i Administració Pública
    * relació administració-administrat
    * telecomunicació
    * legislació
    * registre de documents
    * canvi tecnològic
    * telemàtica
    * comunicació de dades
    * administració electrònica

L’article 49.1.3a de la Llei orgànica 5/1982, d’1 de juliol, de l’Estatut d’Autonomia de la Comunitat Valenciana, establix com a competència exclusiva de la Generalitat les normes de procediment administratiu derivades de les particularitats del dret substantiu valencià o de les especialitats de l’organització de la Generalitat.

La Llei 39/2015, d’1 d’octubre, del procediment administratiu comú de les administracions públiques, i la Llei 40/2015, d’1 d’octubre, de règim jurídic del sector públic (d’ara en avant, la Llei 40/2015), consagren tant el dret de les persones a relacionar-se amb les administracions públiques per mitjans electrònics com la utilització d’estos mitjans per part de les mateixes administracions.

Dins de les disposicions que trobem respecte als mitjans dels quals pot valdre’s esta administració, la Llei 40/2015 permet, en l’article 40, l’ús de segells electrònics basats en certificats electrònics reconeguts o qualificats que complisquen els requisits exigits per la legislació de firma electrònica per a la identificació i l’autenticació de l’exercici de la competència en l’actuació administrativa automatitzada.

L’article 41.1 de la norma mencionada definix l’actuació administrativa automatitzada com «qualsevol acte o actuació duta a terme íntegrament a través de mitjans electrònics per una administració pública en el marc d’un procediment administratiu i en la qual no haja intervingut de manera directa un empleat públic», i en l’article 41.2 determina que, en cas d’actuació administrativa automatitzada, haurà d’establir-se prèviament l’òrgan o els òrgans competents, segons els casos, per a definir les especificacions, la programació, el manteniment, la supervisió i el control de qualitat i, si és procedent, l’auditoria del sistema d’informació i del seu codi font.

Així mateix, s’indicarà l’òrgan que s’ha de considerar responsable a l’efecte d’impugnació.

D’altra banda, l’article 42 establix, en l’exercici de la competència d’actuació administrativa automatitzada, la possibilitat d’usar com a sistema de firma electrònica el segell electrònic d’administració pública, òrgan, organisme públic o entitat de dret públic, basat en un certificat electrònic reconegut o qualificat.

Esta normativa estatal ha sigut desplegada pel Reial decret 203/2021, de 30 de març, pel qual s’aprova el Reglament d’actuació i funcionament del sector públic per mitjans electrònics, que en l’article 15 establix que les administracions públiques podran utilitzar, per a la seua identificació electrònica i per a garantir l’origen i la integritat dels documents electrònics, entre altres, el segell electrònic basat en un certificat electrònic qualificat i que reunisca els requisits exigits per la legislació de firma electrònica.

Així mateix, l’article 20 del reglament mencionat, d’acord amb el que es preveu en l’article 42 de la Llei 40/2015, preveu la utilització d’estos segells electrònics dins de la tramitació administrativa automatitzada dels procediments que cada administració determine.

En l’àmbit autonòmic, el Decret 220/2014, de 12 de desembre, del Consell, pel qual s’aprova el Reglament d’administració electrònica de la Comunitat Valenciana (d’ara en avant, el Decret 220/2014), modificat per la Llei 9/2019, de 23 de desembre, de la Generalitat, de mesures fiscals, de gestió administrativa i financera i d’organització de la Generalitat, en el títol VI «La tramitació electrònica», dedica el capítol II a les actuacions administratives automatitzades. Així, segons l’article 77.1, l’Administració de la Generalitat podrà realitzar actuacions administratives automatitzades per a constatar la concurrència dels requisits que establisca l’ordenament jurídic, declarar les conseqüències previstes, adoptar les resolucions i comunicar o certificar les dades, les actes, les resolucions o els acords que consten en els seus sistemes d’informació, mitjançant la utilització dels sistemes de firma electrònica previstos en el capítol II «Actuacions administratives automatitzades». Este article afegix que l’actuació administrativa automatitzada no afecta la titularitat de la competència dels òrgans administratius i que la seua utilització garantirà en tot cas la seua identificació i exercici.

L’article 79.2 d’este reglament establix que la creació de segells electrònics es realitzarà mitjançant la resolució dels òrgans superiors de la conselleria o els titulars dels organismes públics competents, que es publicarà en la seu electrònica, i que l’acreditació per este mitjà podrà aplicar-se a qualsevol actuació administrativa de tràmit, així com als actes resolutoris dels procediments, en els supòsits expressament establits per resolució de la conselleria competent en el procediment o actuació concreta en què es pretenga aplicar.

Una vegada creat el segell electrònic que permeta la tramitació automatitzada, i en virtut de l’article 78 del Decret 220/2014, l’òrgan administratiu que gestione els sistemes o les aplicacions informàtiques que s’utilitzaran per a la gestió d’actuacions administratives automatitzades haurà d’emetre una resolució, amb informe previ emés per l’òrgan directiu amb competències horitzontals en matèria de tecnologies de la informació i les comunicacions de la Generalitat, i dictada segons l’article 94 del present decret; el seu contingut serà vinculant.

En virtut del que s’ha exposat, de conformitat amb les facultats conferides per l’article 28 de la Llei 5/1983, de 30 de desembre, del Consell, en relació amb l’article 5 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, així com l’article 4 del Decret 134/2023, de 10 d’agost, del Consell, d’aprovació del Reglament orgànic i funcional de la Conselleria de Justícia i Interior (DOGV 9661, 14.08.2023).

Per tot el que s’ha exposat,

RESOLC

*Primer. Objectiu de la resolució*

Esta resolució té per objecte la creació del segell electrònic de la Conselleria de Justícia i Interior com a sistema de firma electrònica per a la identificació i l’autenticació de l’exercici de la seua competència en les actuacions administratives automatitzades generades en l’àmbit funcional d’esta conselleria.

*Segon. Creació del segell electrònic de la Conselleria de Justícia i Interior*

Es crea el segell electrònic de la Conselleria de Justícia i Interior, basat en un certificat reconegut o qualificat, com a sistema de firma electrònica per a garantir l’autenticitat i la integritat dels documents en les actuacions administratives automatitzades realitzades en l’exercici de les competències d’esta conselleria.

*Tercer. Actuacions administratives automatitzades*

El segell electrònic qualificat de la Conselleria de Justícia i Interior podrà ser utilitzat per a la identificació, autenticació i firma de les actuacions administratives automatitzades que es duen a terme en esta conselleria.

En l’annex únic a la present resolució apareixen els procediments als quals es podrà aplicar la utilització del segell electrònic que es crea, i que arriba a tots els procediments en els quals, per resolucions anteriors, s’havien establit actuacions administratives automatitzades en les matèries actualment assignades a esta conselleria.

Posteriorment, mitjançant la resolució de l’òrgan directiu competent en la matèria, es determinaran els procediments addicionals als quals es podrà aplicar la utilització del segell electrònic que es crea.

*Quart. Òrgans competents*

La titularitat i custòdia del segell electrònic que es crea per la present resolució correspon a la Conselleria de Justícia i Interior.

La responsabilitat de la seua utilització correspondrà a l’òrgan superior o directiu que tinga atribuïda la competència per a la resolució del procediment o tràmit objecte d’actuació administrativa automatitzada. Així mateix, serà l’òrgan responsable a l’efecte d’impugnació.

La definició de les especificacions, la programació, el manteniment, la supervisió i el control de qualitat i, si és procedent, l’auditoria del sistema d’informació i del seu codi font corresponen a l’òrgan competent en matèria de tecnologies de la informació i les comunicacions.

*Quint. Verificació del certificat*

La verificació del certificat podrà realitzar-se a través del servici VALIDE de la plataforma de validació de certificats de l’Administració general de l’Estat, en l’adreça electrònica següent:

<https://valide.redsara.es/valide/validarCertificado/ejecutar.html>

*Sext. Publicitat*

Esta resolució es publicarà en el *Diari Oficial de la Generalitat Valenciana*  i estarà disponible en la seu electrònica de la Generalitat Valenciana.

*Sèptim. Eficàcia*

Esta resolució tindrà efectes l’endemà de publicar-se en el *Diari Oficial de la Generalitat Valenciana*.

Contra esta resolució, que posa fi a la via administrativa, es pot interposar un recurs contenciós administratiu en el termini de dos mesos, comptats des de l’endemà de la publicació en el *Diari Oficial de la Generalitat Valenciana*, davant del Tribunal Superior de Justícia de la Comunitat Valenciana, d’acord amb el que establixen els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que haja dictat l’acte en el termini d’un mes, de conformitat amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques. Tot això, sense perjuí que es puga interposar qualsevol altre recurs dels que es preveuen en la legislació vigent.

ANNEX ÚNIC

Per la Resolució de 25 de juliol de 2022, del director general de Reformes Democràtiques i Accés a la Justícia, que determina les actuacions administratives automatitzades del registre de persones i entitats mediadores de la Comunitat Valenciana que faran ús del segell electrònic de la Conselleria de Justícia, Interior i Administració Pública i aprova l’aplicació informàtica que ha d’utilitzar-lo:

– El Centre de Mediació de la Comunitat Valenciana podrà utilitzar el segell electrònic de la Conselleria de Justícia i Interior en les actuacions administratives automatitzades que es duguen a terme en els procediments utilitzats per a notificar o comunicar electrònicament les altes, baixes i variacions de dades que es produïsquen en el Registre de persones i entitats mediadores de la Comunitat Valenciana i en els seus registres auxiliars i que tinguen per destinataris:

1. A les persones mediadores i a les entitats de mediació interessades.

2. Al públic en general respecte de les qüestions que siguen susceptibles de publicitat registral.

3. A les entitats asseguradores de la responsabilitat civil dels professionals i de les entitats de mediació i a les entitats de crèdit que siguen garants de les persones i entitats inscrites en este registre.

4. Al registre de mediadors i entitats de mediació dependent del Ministeri de Justícia i als registres homònims d’altres comunitats autònomes que existisquen o que es constituïsquen en el futur.

5. A les diputacions provincials, els ajuntaments i altres entitats locals amb competències en matèria de mediació i a altres òrgans o dependències administratives de la Generalitat o d’altres administracions públiques nacionals o estrangeres d’informacions relatives a persones i entitats inscrites en este registre.

6. Als jutjats i tribunals que coneguen de procediments de mediació.

7. Als col·legis d’advocats i de procuradors i a altres entitats de mediació respecte de les dades relatives als professionals mediadors inscrits en el registre indicat que siguen membres o estiguen adscrits o integrats en algun d’estos.

Per la Resolució d’11 d’abril de 2022, del director general de Reformes Democràtiques i Accés a la Justícia, per la qual s’establixen les actuacions administratives automatitzades que faran ús del segell electrònic de la Conselleria de Justícia, Interior i Administració Pública:

– Les comissions d’assistència jurídica gratuïta d’Alacant, Castelló i València podran utilitzar el segell electrònic de la Conselleria de Justícia i Interior per a les actuacions administratives automatitzades següents:

1. Certificats electrònics de la resolució de reconeixement, revocació o denegació del dret a l’assistència jurídica gratuïta.

2. Certificats electrònics de la resolució d’arxiu de sol·licituds, que confirmen o modifiquen les decisions prèviament adoptades pels col·legis professionals.

3. Notificacions o comunicacions electròniques a les persones sol·licitants, als col·legis de l’advocacia i de la procura, així com a les parts interessades, i a l’òrgan administratiu o al jutjat o tribunal que està coneixent del procés, o si este no s’haguera iniciat, si és el cas, al jutge o jutgessa degana de la localitat.

  

València, 10 d'octubre de 2024

Salomé Pradas Ten

Consellera de Justícia i Interior